CELEX: 52021PC0570
Language: sl
Date: 2021-12-22
Title: Predlog SKLEP SVETA o spremembi Sklepa (EU, Euratom) 2020/2053 o sistemu virov lastnih sredstev Evropske unije

EVROPSKA KOMISIJA
            Bruselj, 22.12.2021
            COM(2021) 570 final
            2021/0430(CNS)
            
            Predlog
            SKLEP SVETA
            o spremembi Sklepa (EU, Euratom) 2020/2053 o sistemu virov lastnih sredstev Evropske unije
            
               
         
         
            
               OBRAZLOŽITVENI MEMORANDUM
            
            
            
               1.OZADJE PREDLOGA
            
            
               Pandemija COVID-19 je povzročila najhujšo gospodarsko recesijo v EU v zadnjih desetletjih
                  1
               , ta pa je sprožila hiter in odločen odziv politike na nacionalni ravni in ravni EU. Vse države članice so poleg svojih „avtomatskih stabilizatorjev“ sprejele izredne diskrecijske ukrepe, da bi podprle gospodarsko dejavnost in ublažile socialne učinke. 
            
            
               Tudi EU je sprejela ukrepe brez primere za reševanje krize. Večletni finančni okvir EU je s skupnim zneskom 1,8 bilijona EUR v cenah iz leta 2018 skupaj z Instrumentom Evropske unije za okrevanje (NextGenerationEU) največji sveženj spodbud, ki se je kdaj koli financiral iz proračuna EU. Instrument NextGenerationEU je Svet ob podpori Evropskega parlamenta uradno odobril 14. decembra 2020
                  2
               , prek tega instrumenta pa se bo 750 milijard EUR (v cenah iz leta 2018), zbranih na kapitalskih trgih, uporabilo za financiranje posebnih ukrepov za okrevanje in odpornost v omejenem obdobju, da bi se spodbudile gospodarska rast in naložbe v odpornost ter bolj zelena in digitalna prihodnost.
            
            
               Potrebni so zadostni prihodki za kritje odplačil stroškov financiranja posojil, najetih v okviru NextGenerationEU, ki so porazdeljena na tri desetletja. Odplačevanje glavnice se lahko začne pred koncem večletnega finančnega okvira za obdobje 2021–2027, če so zneski, ki niso bili porabljeni za plačila obresti, nižji od načrtovanih, in če se uvedejo novi viri lastnih sredstev
                  3
               , zaključeno pa mora biti do konca leta 2058
                  4
               . 
            
            
               V okviru Medinstitucionalnega sporazuma z dne 16. decembra 2020
                  5
                so Evropski parlament, Svet in Komisija navedli, da se zaradi odhodkov iz proračuna Unije, povezanih z odplačevanjem iz Instrumenta Evropske unije za okrevanje, ne bi smeli neupravičeno zmanjšati programski odhodki ali naložbeni instrumenti v okviru večletnega finančnega okvira. V skladu s tem medinstitucionalnim sporazumom je tudi zaželeno, da se za države članice ublaži povečanje lastnih sredstev iz naslova BND. Vse tri institucije so se torej strinjale, „da si bodo prizadevale, da bi bilo uvedenih dovolj novih virov lastnih sredstev, s katerimi bi pokrili znesek, ki ustreza pričakovanim odhodkom, povezanim z odplačevanjem“
                  6
               . Komisija se je zavezala, da bo predlagala nove vire lastnih sredstev v letu 2021, ki naj bi bili uvedeni najpozneje do 1. januarja 2023
                  7
               . 
            
            
               2.VSEBINA PREDLOGA O SPREMEMBI
            
            
               Komisija predlaga uvedbo novih virov lastnih sredstev, s katerimi bi EU pridobila potrebna sredstva, zlasti za nove proračunske odhodke za odplačilo stroškov financiranja posojil, najetih v okviru NextGenerationEU, in za Socialni sklad za podnebje
                  8
               . 
            
            
               Spremenjeni predlog določa, da bo 25 % večine prihodkov, ustvarjenih s pravicami, ki bodo prodane na dražbi v okviru trgovanja z emisijami, namenjenih proračunu EU. To vključuje prihodke iz sedanjega sistema trgovanja z emisijami za nepremične naprave in letalstvo, za katere naj bi se na dražbi prodajale dodatne pravice, ter njegovo razširitev na pomorski promet in uvedbo ločenega trgovanja z emisijami za cestni promet in stavbe v skladu s predlogom za spremembo Direktive 2003/87/ES
                  9
               . 
            
            
               Pravice, ki jih Evropska investicijska banka proda na dražbi za sklad za inovacije in začetna sredstva sklada za modernizacijo, so izključene. Da bi se ohranila nevtralnost, področje uporabe lastnih sredstev vključuje tudi pravice, ki so načeloma namenjene prodaji na dražbi s strani držav članic, vendar se na podlagi diskrecijske pravice držav članic brezplačno prenesejo v energetski sektor, uporabijo za upoštevanje predpisov v sektorjih, vključenih v porazdelitev prizadevanj, ali pa jih Evropska investicijska banka proda na dražbi za sklad za modernizacijo. 
            
            
               Za obravnavo morebitnih socialnih učinkov v zvezi z uvedbo trgovanja z emisijami za cestni promet in stavbe je Komisija predlagala ustanovitev Socialnega sklada za podnebje. Sklad je namenjen ranljivim gospodinjstvom, mikropodjetjem in uporabnikom prevoza. V času svojega trajanja se bo financiral iz virov lastnih sredstev proračuna Unije, od leta 2026 vključno s prihodki iz trgovanja z emisijami za cestni promet in stavbe. Skupna finančna sredstva sklada za obdobje 2025–2032 bodo znašala 72,2 milijarde EUR v tekočih cenah, kar načeloma ustreza znesku približno 25 % pričakovanih prihodkov iz novega sistema trgovanja z emisijami za stavbe in cestni promet za obdobje 2026–2032.  
            
            
               Za ublažitev regresivnih distribucijskih učinkov vira lastnih sredstev iz naslova trgovanja z emisijami se predlaga začasni solidarnostni mehanizem za prilagoditev, ki uvaja najvišji prispevek za države članice z nižjimi dohodki in visoko ogljično intenzivnostjo ter minimalni prispevek za države članice s tipično višjimi dohodki in nizko ogljično intenzivnostjo. S tem se bo preprečilo, da bi nekatere države članice v obdobju prehoda na bolj trajnostna gospodarstva in družbe nesorazmerno prispevale v proračun EU v primerjavi z velikostjo svojega gospodarstva, ter zagotovilo pravičen prispevek vseh.
            
            
               Ta predlog določa, da se bo delež prihodkov od prodaje kuponov mehanizma za ogljično prilagoditev na mejah prenesel v proračun EU kot vir lastnih sredstev v obliki nacionalnega prispevka. 
            
            
               Nazadnje, ta predlog določa, da bodo države članice zagotovile nacionalni prispevek v proračun EU na podlagi deleža preostalih dobičkov največjih in najbolj dobičkonosnih multinacionalnih podjetij, prerazporejenih v države članice, če so jurisdikcije končnega trga, na katerem se blago ali storitve uporabljajo ali potrošijo, v skladu z dogovorom vključujočega okvira OECD/G20 za preprečevanje erozije davčne osnove in preusmerjanja dobička
                  10
                o reformi mednarodnega davčnega okvira. Čeprav delo v zvezi z večstransko konvencijo na mednarodni ravni še poteka, je Komisija napovedala, da bo leta 2022 predložila predlog direktive Sveta, s katerim se bo zagotovilo dosledno izvajanje večstranske konvencije o delni prerazporeditvi pravic do obdavčitve. 
            
            
               3.PRAVNI OKVIR
            
            
               3.1.Sklep o virih lastnih sredstev 
            
            
               V skladu s členom 311(3) Pogodbe o delovanju Evropske unije lahko Svet po posvetovanju z Evropskim parlamentom „uvede tudi nove kategorije virov lastnih sredstev ali odpravi obstoječe“. Ta določba izrecno omogoča spremembo sklepa o virih lastnih sredstev, da se dodajo novi viri lastnih sredstev, kot je bilo dogovorjeno v Medinstitucionalnem sporazumu.
            
            
               Svet v skladu s posebnim zakonodajnim postopkom iz člena 311(3) Pogodbe o delovanju Evropske unije po posvetovanju z Evropskim parlamentom soglasno sprejme revidirani sklep. Sklep bo začel veljati, ko ga odobrijo države članice v skladu s svojimi ustavnimi pravili. 
            
         
         
            
               3.2.Izvedbena zakonodaja
            
            
               Obenem mora Svet spremeniti izvedbene ukrepe v zvezi s sistemom virov lastnih sredstev, da se zagotovi, da še naprej ustrezajo svojemu namenu. Poleg tega so za vse nove vire lastnih sredstev potrebne nove določbe o dajanju teh sredstev na razpolago. Komisija bo potrebne predloge predložila v prvi polovici leta 2022.  
            
            
               
            
               2021/0430 (CNS)
            
            
               Predlog
            
            
               SKLEP SVETA
            
            
               o spremembi Sklepa (EU, Euratom) 2020/2053 o sistemu virov lastnih sredstev Evropske unije
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 311, tretji odstavek, Pogodbe,
            
            
               ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom, 
            
            
               ob upoštevanju mnenja Evropskega parlamenta, 
            
            
               v skladu s posebnim zakonodajnim postopkom, 
            
            
               ob upoštevanju naslednjega:
            
            
               (1)Prek začasnega instrumenta za okrevanje NextGenerationEU, vzpostavljenega z Uredbo Sveta (EU) 2020/2094
                  11
               , se bo uporabilo 750 milijard EUR v cenah iz leta 2018, zbranih na finančnih trgih, da se zagotovi trajnostno in odporno okrevanje po vsej Uniji, olajša izvajanje gospodarske podpore v izrednih razmerah, ki jih je povzročila pandemija COVID-19, ter spodbudita zeleni in digitalni prehod. 
            
            
               (2)Odplačevanje glavnice takih sredstev, uporabljenih za odhodke v okviru Instrumenta Evropske unije za okrevanje, in pripadajočih dolgovanih obresti bo treba financirati iz splošnega proračuna Unije, vključno z zadostnimi prihodki iz novih virov lastnih sredstev, uvedenih po letu 2021. V okviru Medinstitucionalnega sporazuma z dne 16. decembra 2020
                  12
                so Evropski parlament, Svet in Komisija priznali pomen konteksta, v katerem je bil vzpostavljen Instrument Evropske unije za okrevanje, in navedli, da se „[z]aradi odhodkov iz proračuna Unije, povezanih z odplačevanjem iz Instrumenta Evropske unije za okrevanje, [...] ne bi smeli neupravičeno zmanjšati programski odhodki ali naložbeni instrumenti v okviru večletnega finančnega okvira“. V Medinstitucionalnem sporazumu je še navedeno, da je „[z]aželeno [...] tudi, da se za države članice ublaži povečanje lastnih sredstev iz naslova BND“. 
            
            
               (3)Sistem EU za trgovanje z emisijami, vzpostavljen z Direktivo 2003/87/ES Evropskega parlamenta in Sveta
                  13
               , je osrednji del podnebne politike Unije. Glede na tesno povezavo trgovanja z emisijami s cilji podnebne politike Unije je primerno, da se delež zadevnih prihodkov dodeli proračunu Unije.
            
            
               (4)Vir lastnih sredstev iz naslova trgovanja z emisijami vključuje delež prihodkov, ustvarjenih z dražbo pravic v vseh sektorjih, ki spadajo na področje uporabe Direktive 2003/87/ES. V skladu z Direktivo 2003/87/ES in Uredbo (EU) 2018/842 Evropskega parlamenta in Sveta
                  14
                se lahko države članice odločijo, da določenega dela skupne količine pravic, opredeljene v Direktivi 2003/87/ES, ne bodo prodajale na dražbi ali da se ta del prenese na sklad za modernizacijo, vzpostavljen z navedeno direktivo, in se zanj proda na dražbi. Te pravice bi bilo treba uporabiti tudi za izračun zneska lastnih sredstev iz naslova trgovanja z emisijami. Primerno je, da se izključijo pravice za začetna sredstva sklada za modernizacijo in pravice za sklad za inovacije. 
            
            
               (5)Da se prepreči pretirano regresiven vpliv na prispevke iz trgovanja z emisijami, bi bilo treba določiti najvišji prispevek za upravičene države članice. Za obdobje od leta 2023 do leta 2027 so države članice upravičene, če je bruto nacionalni dohodek na prebivalca, merjen glede na standard kupne moči in izračunan na podlagi podatkov Unije za leto 2020, nižji od 90 % povprečja EU. Za obdobje od leta 2028 do leta 2030 bi bilo treba uporabiti bruto nacionalni dohodek na prebivalca v letu 2025. Najvišji prispevek bi bilo treba določiti s primerjavo deležev držav članic v skupnem viru lastnih sredstev iz naslova trgovanja z emisijami z deleži teh držav članic v bruto nacionalnem dohodku Unije. Minimalni prispevek bi bilo treba določiti za vse države članice, če je njihov delež v skupnem znesku vira lastnih sredstev iz naslova ETS nižji od 75 % njihovega deleža v bruto nacionalnem dohodku Unije.
            
         
         
            
               (6)Uredba (EU) [XXX] Evropskega parlamenta in Sveta
                  15
                vzpostavlja mehanizem za ogljično prilagoditev na mejah, da bi se dopolnil sistem EU za trgovanje z emisijami in zagotovila učinkovitost podnebne politike Unije. Glede na tesno povezavo mehanizma za ogljično prilagoditev na mejah s podnebno politiko Unije bi bilo treba določen delež prihodkov od prodaje kuponov prenesti v proračun Unije kot vir lastnih sredstev. 
            
            
               (7)Oktobra 2021 je bil na ravni vključujočega okvira Organizacije za gospodarsko sodelovanje in razvoj ter skupine G20 za preprečevanje erozije davčne osnove in preusmerjanja dobička dosežen dogovor o dodelitvi 25 % preostalih dobičkov velikih multinacionalnih podjetij nad 10-odstotnim pragom dobičkonosnosti sodelujočim tržnim jurisdikcijam (v nadaljnjem besedilu: prvi steber dogovora vključujočega okvira OECD/G20). Za vir lastnih sredstev bi bilo treba uporabiti enotno vpoklicno stopnjo za delež preostalih dobičkov multinacionalnih podjetij, ki se prerazporedijo državam članicam [v skladu z direktivo o izvajanju globalnega dogovora o prerazporeditvi pravic do obdavčitve]. 
            
            
               (8)Določbe o prispevku iz prodaje pravic na dražbi v okviru sedanjega sistema trgovanja z emisijami bi se morale uporabljati od 1. januarja 2023. Po spremembi Direktive 2003/87/ES bi se morale določbe o prispevku iz prodaje pravic na dražbi v okviru revidiranega sistema trgovanja z emisijami uporabljati od prvega dne po zadnjem dnevu obdobja za prenos navedene spremembe. Določbe o prispevku iz mehanizma za ogljično prilagoditev na mejah bi se morale uporabljati od datuma začetka uporabe Uredbe. [Določbe dogovora vključujočega okvira OECD/G20 o prvem stebru začnejo veljati, ko se začne uporabljati direktiva o izvajanju globalnega dogovora o prerazporeditvi pravic do obdavčitve in začne veljati večstranska konvencija.] – 
            
            
               SPREJEL NASLEDNJI SKLEP: 
            
            
               Člen 1
            
            
               Spremembe Sklepa (EU, Euratom) 2020/2053
            
            
            
               Sklep (EU, Euratom) 2020/2053 se spremeni: 
            
            
            
               (1)člen 2 se spremeni:
            
            
               (a)v odstavku 1 se doda naslednja točka (e):
            
            
               „(e) uporabe enotne stopnje v višini 25 % za: 
            
            
               (1)prihodke, ustvarjene z dražbo pravic s strani držav članic v skladu s členi 3d, 10 in 30d Direktive 2003/87/ES Evropskega parlamenta in Sveta
                  16
               1; 
            
            
               (2)znesek, ki se izračuna s pomnožitvijo letne količine pravic, za katere zadevna država članica uporablja kar koli od naslednjega: 
            
            
               (a)možnost prehodne brezplačne dodelitve pravic iz člena 10c Direktive 2003/87/ES;
            
            
               (b)možnost omejene ukinitve iz člena 6(1) Uredbe (EU) 2018/842 Evropskega parlamenta in Sveta
                  17
               2;
            
            
               (c)uporabo pravic iz člena 10d(4) Direktive 2003/87/ES za prodajo na dražbi za sklad za modernizacijo iz člena 10d(3) navedene direktive; 
            
            
               s tehtano povprečno ceno pravic, ki se prodajo na dražbi prek skupnega dražbenega sistema v letu, v katerem bi bile te pravice prodane na dražbi.“;
            
            
               (b)v odstavku 1 se doda naslednja točka (f):
            
            
               „(f) uporabe enotne vpoklicne stopnje, ki je enaka 75 % prihodkov od prodaje kuponov mehanizma za ogljično prilagoditev na mejah, vzpostavljenega z Uredbo (EU) [XXX] Evropskega parlamenta in Sveta
                  183.“;
            
         
         
            
               (c)v odstavku 1 se doda naslednja točka (g):
            
            
               „(g) uporabe enotne vpoklicne stopnje v višini 15 % za delež preostalega dobička multinacionalnih podjetij, ki se prerazporedi državam članicam v skladu z [direktivo o izvajanju globalnega dogovora o prerazporeditvi pravic do obdavčitve
                  194.].“;
            
            
               (d)vstavi se naslednji odstavek 2a:
            
            
               „2a.
                     Z odstopanjem od odstavka 1, točka (e), se do proračunskega leta 2030 uporablja naslednje: 
            
            
               (a)kadar je delež države članice v skupnem znesku prihodkov, ki izhaja iz uporabe odstavka 1, točka (e), nižji od 75 % njenega deleža v bruto nacionalnem dohodku Unije, ta država članica da na voljo znesek, ki je enak 75 % tega deleža bruto nacionalnega dohodka, pomnoženega s skupnim zneskom prihodkov, ki izhaja iz uporabe odstavka 1, točka (e); 
            
            
               (b)delež države članice v skupnem znesku prihodkov, ki izhaja iz uporabe odstavka 1, točka (e), ne presega 150 % deleža te države članice v bruto nacionalnem dohodku Unije za države članice, katerih bruto nacionalni dohodek na prebivalca je nižji od 90 % povprečja Unije, merjen glede na standard kupne moči in izračunan na podlagi podatkov za leto 2020 za obdobje od leta 2023 do leta 2027 ter na podlagi podatkov za leto 2025 za obdobje od leta 2028 do leta 2030. 
            
            
            
               Bruto nacionalni dohodek iz točk (a) in (b) pomeni bruto nacionalni dohodek po tržnih cenah iz člena 1(1) Uredbe (EU) 2019/516 Evropskega parlamenta in Sveta
                  205.“
            
            
               Člen 2
            
            
               Začetek veljavnosti in uporaba
            
            
               Generalni sekretar Sveta o tem sklepu uradno obvesti države članice.
            
            
               Države članice nemudoma po zaključku postopkov za odobritev tega sklepa v skladu s svojimi ustavnimi pravili o tem uradno obvestijo generalnega sekretarja Sveta.
            
            
               Ta sklep začne veljati prvi dan prvega meseca po prejemu zadnjega uradnega obvestila iz drugega odstavka.
            
            
               Člen 1(1), točka (a), se uporablja od 1. januarja 2023 za prihodke v skladu s členoma 3d in 10 Direktive 2003/87/ES ter od dneva po zadnjem dnevu obdobja za prenos Direktive (EU) [XXX] Evropskega parlamenta in Sveta
                  216 o spremembi Direktive 2003/87/ES za prihodke v skladu s členom 30d Direktive 2003/87/ES.  
            
            
               Člen 1(1), točka (b), se uporablja od datuma začetka uporabe Uredbe (EU) [XXX] o vzpostavitvi mehanizma za ogljično prilagoditev na mejah. 
            
            
               Člen 1(1), točka (c), se uporablja od 
            
            
               prvega dne začetka uporabe [direktive o izvajanju globalnega dogovora o prerazporeditvi pravic do obdavčitve] ali 
            
            
               dneva začetka veljavnosti in učinkovanja večstranske konvencije, pri čemer se upošteva poznejši datum.
            
            
               Člen 3
            
            
               Naslovniki
            
         
         
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Bruto domači proizvod EU se je po podatkih Eurostata leta 2020 zmanjšal za približno 5,9 %.
               
               
                  
                     (2)
                  
                        Uredba Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433I, 22.12.2020, str. 23).
               
               
                  
                     (3)
                  
                        V sklepih Evropskega sveta iz julija 2020 je bilo v točki 150 navedeno tudi, da se bodo „[p]rihodki iz teh novih virov lastnih sredstev, ki bodo uvedeni po letu 2021, [...] uporabili za predčasno odplačilo posojil, najetih v okviru instrumenta ‚NextGenerationEU‘“.
               
               
                  
                     (4)
                  
                        V skladu s členom 5(2) Sklepa Sveta (EU, Euratom) 2020/2053 z dne 14. decembra 2020 o sistemu virov lastnih sredstev Evropske unije (v nadaljnjem besedilu: sklep o virih lastnih sredstev) odplačevanje nepovratne finančne podpore ne more preseči 29,25 milijarde EUR na leto (v cenah iz leta 2018).
               
               
                  
                     (5)
                  
                        Medinstitucionalni sporazum med Evropskim parlamentom, Svetom Evropske unije in Evropsko komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za uvedbo novih virov lastnih sredstev (UL L 433I, 22.12.2020, str. 28).
               
               
                  
                     (6)
                  
                        Priloga II, točka F.
               
               
                  
                     (7)
                  
                        Delovni program Komisije za leto 2021 (COM(2020) 690 final).
               
               
                  
                     (8)
                  
                        Predlog uredbe Evropskega parlamenta in Sveta o vzpostavitvi Socialnega sklada za podnebje (COM(2021) 568 final).
               
               
                  
                     (9)
                  
                        Predlog direktive Evropskega parlamenta in Sveta o spremembi Direktive 2003/87/ES o vzpostavitvi sistema za trgovanje s pravicami do emisije toplogrednih plinov v Uniji, Sklepa (EU) 2015/1814 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov ter Uredbe (EU) 2015/757 (COM(2021) 551 final).
               
               
                  
                     (10)
                  
                        Izjava o dvostebrni rešitvi za reševanje davčnih izzivov, ki izhajajo iz digitalizacije gospodarstva, projekt OECD/G20 za preprečevanje erozije davčne osnove in preusmerjanja dobička, 8. oktober 2021.
               
               
                  
                     (11)
                  
                        Uredba Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433I, 22.12.2020, str. 23).
               
               
                  
                     (12)
                  
                        Medinstitucionalni sporazum med Evropskim parlamentom, Svetom Evropske unije in Evropsko komisijo z dne 16. decembra 2020 o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za uvedbo novih virov lastnih sredstev (UL L 433I, 22.12.2020, str. 28).
               
               
                  
                     (13)
                  
                        Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).
               
               
                  
                     (14)
                  
                        Uredba (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL L 156, 19.6.2018, str. 26).
               
               
                  
                     (15)
                  
                        Uredba (EU) [XXX] Evropskega parlamenta in Sveta o vzpostavitvi mehanizma za ogljično prilagoditev na mejah (UL L [...], [...], str. [...]).
               
               
                  
                     (16)
                  1
                        Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).
               
               
                  
                     (17)
                  2
                        Uredba (EU) 2018/842 Evropskega parlamenta in Sveta z dne 30. maja 2018 o zavezujočem letnem zmanjšanju emisij toplogrednih plinov za države članice v obdobju od 2021 do 2030 kot prispevku k podnebnim ukrepom za izpolnitev zavez iz Pariškega sporazuma ter o spremembi Uredbe (EU) št. 525/2013 (UL L 156, 19.6.2018, str. 26).
               
               
                  
                     (18)
                  3
                        Uredba (EU) [XXX] Evropskega parlamenta in Sveta o mehanizmu za ogljično prilagoditev na mejah.
               
               
                  
                     (19)
                  4
                        [Direktiva (EU) XXX o začetku veljavnosti dogovora vključujočega okvira OECD/G20 o prvem stebru].
               
               
                  
                     (20)
                  5
                        Uredba (EU) 2019/516 Evropskega parlamenta in Sveta z dne 19. marca 2019 o uskladitvi bruto nacionalnega dohodka po tržnih cenah in razveljavitvi Direktive Sveta 89/130/EGS, Euratom in Uredbe Sveta (ES, Euratom) št. 1287/2003 (Uredba BND) (
                  
                     UL L 91, 29.3.2019, str. 19
                  
                  ).
               
               
                  
                     (21)
                  6
                        Direktiva (EU) XXX/XXXX Evropskega parlamenta in Sveta z dne dd/mm/ll.